Հանրապետականները կողմ են են Ռեքս Թիլերսոնի թեկնածությանը
ԱՄՆ Սենատը պատրաստվում է քվեարկել նախագահ Դոնալդ Թրամփի վարչակազմի նոր թեկնածուների հաստատման համար: Այս շաբաթ շարունակվում են թեկնածուների հաստատումները, հատկապես անվտանգության ոլորտում: Հայտնի է դարձել, որ հանրապետական առաջնորդները պատրաստվում են աջակցել նաև պետքարտուղարի թեկնածու Ռեքս Թիլերսոնին:
«98 կողմ, մեկ դեմ, թեկնածությունը հաստատված է»,- հայտարարել է հանրապետական սենատոր Սուսան Քոլինսը: Դոնալդ Թրամփի երդմնակալությունից ժամեր անց ԱՄՆ-ի Սենատը ձայների ճնշող մեծամասնությամբ հաստատեց պաշտպանության նախարարի ու ազգային անվտանգության նախարարի թեկնածուներին: Այժմ հանրապետականները պատրաստվում են աջակցել ԱՄՆ պետքարտուղարի թեկնածու Ռեքս Թիլերսոնին, ում ջերմ հարաբերությունները Ռուսաստանի նախագահի հետ մտահոգել էր որոշ օրենսդիրների, ներառյալ սենատոր Ջոն Մաքքեյնին, ով պատրաստվում է քվեարկել Թիլերսոնի թեկնածության օգտին, սակայն ընդգծել է, որ դա հեշտ որոշում չէր: Միևնույն ժամանակ մեծամասնություն կազմող հանրապետականները պատրաստվում են նոր ջանքեր գործադրել՝ Կենտրոնական հետախուզական գործակալության ղեկավարի պաշտոնում Մայք Պոմպեոյի թեկնածությունը հաստատելու համար, ում ուրբաթ օրվա նշանակման ձախողումը զայրացրել է նոր վարչակազմին: «Սենատում դեմոկրատները տապալեցին Մայք Պոմպեոյի նշանակումը՝ քաղաքական խաղեր խաղալով ի հաշիվ ազգային անվտանգության: Սա է, որ պետք է գրեք և լուսաբանեք», - ասել է Սպիտակ Տան մամլո խոսնակ Շոն Սփայսերը լրագրողներին: «Մենք կհաստատենք բոլորին, սակայն որոշ թեկնածուների հաստատումը մի փոքր ավելի երկար ժամանակ կխլի»,- հայտարարել է նախագահ Թրամփը: Հանրապետականները նկատել են, որ նախկին նախագահները նախագահի պաշտոնը զբաղեցնելու պահին ունեցել են ավելի շատ հաստատված թեկնածուներ, քան նախագահ Թրամփը: «Ես շատ լավ հիշում եմ, որ 2009 թվականի հունվարին Սենատը երդմնակալության առաջին օրը հաստատել էր արդեն 7 թեկնածուի: Յոթ, ոչ թե երկու: Ինչու՞ ամեն ինչ մի կողմ չդնենք ու նախագահին տրամադրենք իր անվտանգության թիմը, որն այդքան անհրաժեշտ է բոլորիս համար այս փուլում», հայտարարել է Ջոն Մաքքեյնը: «Խոսքը նրա մասին է, թե արդյոք Սենատը վերածվում է ընդամենը որոշումները դակող մի մարմնի և հրաժարվում կատարել իր պարտավորությունները»,- հայտարարել է դեմոկրատական կուսակցության սենատոր Ուիդենը: Դեմոկրատների փաստարկներից է այն, որ Թրամփի թեկնածուները չեն շտապում հրապարակել իրենց եկամուտների մասին տեղեկությունը և համապատասխանել էթիկայի կանոններին: «Եթե եղել է որևէ մի վարչակազմ, որը պետք է խիստ քննության ենթարկվի, ապա դա այս վարչակազմն է, որը լի է միլիարդատերերով, բանկիրներով ու ակնհայտ շահերի բախումներով», ասել է դեմոկրատ սենատոր Չակ Շումերը: Այլ վիճելի թեկնածուների շարքում են ֆինանսների, էներգետիկայի, առողջապահության, բնապահպանության ոլորտների նախարարների թեկնածուները: